《初入丹霞》
明代·释今鸷

奇峰列嶂渡江来，曲涧流花古未开。才听松声连梵呗，忽看云气隐楼台。

三关直上双行壁，四水初逢一渡杯。过得石梁怀抱尽，此身真不到尘埃。

作者简介：今鸷，字慧则。番禺人。乐说和尚仲兄。诸生。原名向高，与兄舒齐名。世乱，隐居山野，教授生徒自给。清圣祖康熙四年（一六六五）受具，充丹霞化主，顷侍天然老人于归宗。十四年，归雷峰，典客六年。时福州长庆丛席久虚，绅士再三恳老人主法，颔之，遣鸷入闽。会老人退休净成，遂留长庆守待。至老人入寂后，归雷峰坐蜕。事见清徐作霖、黄蠡《海云禅藻集》卷三。